ປະກວດນັກຮ້ອງສຽງດີ ປກສ ນະຄອນຫຼວງຕົວແທນ ປກສ ເມືອງສີໂຄດ ຄ້ວາທີ 1 ກວດເງິນລາງວັນ 400.000 ກີບ
ຮອ ດີທອງສຸກ ໝາຍເລກ 19 ຈາກ ປກສ ເມືອງສີໂຄດຕະບອງ ນະຄອນຫຼວງວຽງຈັນ ທີ່ເປັ່ງນໍ້າສຽງ ພ້ອມຈັງຫວະທ່າທາງທີ່ໂດດເດັ່ນ ຂັບຮ້ອງບົດເພງປູ່ຈັນໃນຈັງຫວະສະໂລໂບລີໂລ ໃນງານປະກວດນັກຮ້ອງ-ຂັບລໍາສຽງດີ ແລະ ແຂ່ງຂັນຖາມ-ຕອບຄວາມຮູ້ຮອບຕົວທົ່ວກອງບັນຊາ ປກສ ນະຄອນຫຼວງວຽງຈັນ ຄັ້ງທີ II, ວັນທີ 27 ມີຖຸນາ 2014 ສາມາດເອົາຊະນະໃຈກໍາມະການ ແລະ ທ່ານຜູ້ຊົມ ຈົນຄ້ວາລາງວັນທີ 1 ໄປຄອງ. ທ່ານ ພັທ ຄໍາຜອງ ພົມມະລຽນ ຮອງຫົວໜ້າກອງບັນຊາການ ປກສ ນະຄອນຫຼວງວຽງຈັນກ່າວວ່າ: ການປະກວດນັກຮ້ອງ-ຂັບລໍາສຽງດີ ແລະ ແຂ່ງຂັນຖາມ-ຕອບຄວາມຮູ້ຄວາມສາມາດຄັ້ງນີ້, ແມ່ນເປັນການສ້າງຂະບວນການຄໍານັບຕ້ອນກອງປະຊຸມໃຫຍ່ຜູ້ແທນຊາວໜຸ່ມ ປກສ ນະຄອນຫຼວງວຽງຈັນຄັ້ງທີ VI ພ້ອມທັງເປັນການເຕົ້າໂຮມຄວາມສາມັກຄີພາຍໃນຄະນະພັກ, ອົງການຈັດຕັ້ງມະຫາຊົນຂອງທຸກເຫຼົ່າຮົບ ປກສ ທົ່ວນະຄອນຫຼວງວຽງຈັນ ແລະ ທັງເປັນການເປີດໂອກາດໃຫ້ບັນດາສະມາຊິກຊາວໜຸ່ມ-ແມ່ຍິງໄດ້ກ້າສະແດງອອກເທິງເວທີດ້ານສະຕິປັນຍາ, ຄວາມຮູ້-ຄວາມສາມາດ ແລະ ພອນສະຫວັນ ເພື່ອກ້າວໄປສູ່ການພັດທະນາຕົນເອງຂຶ້ນໄປເລື່ອຍໆ. ການປະກວດຄັ້ງນີ້ມີຕົວແທນຈາກ 14 ກົມກອງ, ມີ 31 ສະຫາຍ ອ້ອມຂ້າງ ປກສ ນະຄອນຫຼວງວຽງຈັນ ເຂົ້າຮ່ວມແຂ່ງຂັນທັງໝົົດ 31 ຄົນ.ໃນນັ້ນລາງວັນທີ 1 ໄດ້ແກ່: ຮອ ດີ ທອງສຸກໝາຍ 19 ຈາກ ປກສ ເມືອງສີໂຄດຕະບອງ ດ້ວຍການຮ້ອງບົດເພງປູ່ຈັນດ້ວຍຈັງຫວະສະໂລໂບລີໂລ ໄດ້ຮັບລາງວັນ ເງິນສົດ 400.000 ກີບ, ລາງວັນທີ 2 ຮຕ ນາງ ເສົາລໍາມອນ ສິນທະວົງ ໝາຍເລກ 25 ຈາກຫ້ອງການເມືອງ ປກສ ນະຄອນຫຼວງວຽງຈັນ ດ້ວຍການຮ້ອງເພງແດນແຫ່ງອິດສະຫຼະດ້ວຍຈັງຫວະສະໂລໂບລີໂລ ໄດ້ຮັບລາງວັນເງິນສົດ 300.000 ກີບ, ລາງວັນທີ 3 ຮຕ ເທບກຽງໄກ ສອນສັກສິດໝາຍເລກ 22 ຈາກຫ້ອງສັນຕິບານ ປກສ ນະຄອນຫຼວງວຽງຈັນດ້ວຍການຮ້ອງເພງວຽງຈັນໃນຝັນດ້ວຍຈັງຫວະສະໂລໂບລີໂລໄດ້ຮັບລາງວັນເງິນ ສົດ 200.000 ກີບ. ນອກຈາກນັ້ນ, ຍັງໄດ້ມີການແຂ່ງຂັນຖາມ-ຕອບຄວາມຮູ້ຮອບຕົວ, ເຊິ່ງໄດ້ຮັບລາງວັນທີ 1 ແມ່ນທີມຫ້ອງການເມືອງກອງບັນຊາການຮັບເງິນສົດ 500.000 ກີບ,ລາງວັນທີ 2 ແມ່ນທີມ ປກສ ເມືອງສັງທອງ ໄດ້ຮັບລາງວັນເປັນເງິນສົດ 400.000 ກີບ. ລາງວັນທີ 3 ໄດ້ແກ່ ທີມຫ້ອງການເມືອງກອງບັນຊາການໄດ້ຮັບລາງວັນ 300.000 ກີບ. ນອກຈາກນັ້ນຍັງມີລາງວັນອື່ນໆອີກຫຼາກຫຼາຍລາງວັນ.
ຂໍ້ມູນຈາກ: ໜັງສືພິມຄວາມສະຫງົບ
Cr. lao-lanxang.com
ໜ້າ: [1]